Informasjonshefte Ottersøy barnehage SA

Skolestubben 4, 7940 Ottersøy,

telefon 97981531

post@ottersoybarnehage.no

www.ottersoy.barnehage.no

Et bilde som inneholder utendørs, himmel, konstruksjon, sky

Automatisk generert beskrivelse

**Velkommen.**

Vi ønsker nye og gamle, både barn og foreldre velkommen til Ottersøy barnehage. Nytt barnehageår står for døren og vi skal sammen skape nytt bekjentskap og gode minner 🧡

Kort oppsummert er det slik at storbarn har grønn hovedinngang, mens småbarn har gul hovedinngang. Den grå inngangen midt på bygget er til administrasjonen, og her finner du til daglig meg og mitt kontor. Stikk gjerne innom for en prat, enten det er noe dere vil ta opp, spørre om eller bare for å prate litt 😊 Uansett håper vi dere vil trives her hos oss og at vi sammen kan skape et godt samarbeide til det beste for barnet.   
  
Arbeidet med uteområdet vårt er endelig i gang etter ferien! Dette arbeidet innebærer nye runder med maskiner og avstengt uteområde, og vi vil på nytt få et mindre areal å boltre oss på. Det kan til tider være veldig høy lyd, og det må vurderes hvorvidt vi kan benytte området vi har tilgjengelig. Det tas vurderinger på støy hver dag før utetid.  
Men dette begynner vi å bli gode på, så jeg er sikker på at vi «står han av» en stund til.

**Fakta om Ottersøy barnehage.**

Ottersøy barnehage er en privat, andelseiet barnehage som eies av medlemmene og drives gjennom andelslagets styringsorgan og med årsmøte som øverste myndighet. Vi er medlem av PBL (private barnehagers landsforbund), og vi har et godt samarbeid med Nærøysund kommune.

Barnehagen ble bygd i 1986 og er påbygd i flere omganger. Siste tilskudd på gammelt bygg er Marihøna som ble påbygd i 2014.

Vi har i dag ca 54 barn i alderen 0-6 år. Grunnbemanning er styrer i 100 %, 4 pedagogiske leder i 100 %, 2 barnehagelærere i 100 %, fagarbeidere/assistenter regnet ut fra barnegruppen til enhver tid (ut fra bemanningsnormen) og renholder. Vi er en godkjent lærebedrift og kan ta imot elever, lærlinger, studenter og personer som trenger arbeidspraksis.

Den nye barnehagen rommer 5 avdelinger. Vi er i søkeprosess ang dispensasjon på bruk av areal, dvs få utvidet antall plasser. Vi fikk i første rekke avslag på dette. Vi venter i spenning på hva som skjer videre her.   
Pr nå benytter vi kun 4 avdelinger, og den 5 blir benyttet til lek/oppbevaring. Noen endringer i forhold til i fjor er det da vi har flyttet på noe personale, samt tatt i bruk Sønnavind i stedet for Bris. Under ser dere en oversikt over avdelingene våre.

**Avdelingene våre er:**   
Nordavind: småbarnsavdeling med barn ca 1-2 år.   
Sønnavind: Mellomgruppe med barn ca 2-3.   
Nordlys: Storbarnsgruppe med barn 3-6 år.  
Regnbue: Storbarnsgruppe med barn 3-6 år.

Barnehagen ligger i sentrum av Ottersøy, med nær tilknytning til skole og butikk. Vi har tilgang på naturskjønne turområder nær sjø og skog, samt et variert uteområde og lokaler med fokus på et godt leke og læringsmiljø.

Vi er opptatt av humor og glede og se barna her og nå og det de er opptatt av.

**Kontakt:**

Styrer: Reidun Edvardsen, telefon 97981531, post@ottersoybarnehage.no

Nordavind: 91900865

Sønnavind: 91905059

Nordlys: 91905056

Regnbue: 91905057

**Åpningstider:**

Mandag til fredag 07.00 – 16.30

**Ferie:**

Alle barn skal ha minst 4 uker ferie pr år, hvorav minimum er 3 uker sammenhengende fra skoleslutt og i 7 uker framover. Alle feriedager må varsles i forkant for at det skal telle som ferie.   
Barnehagen har stengt hele romjulen og påskeuka, her registreres 1 uke ferie på barna.

**Planleggingsdager:**

Gjennom barnehageåret har vi til sammen 5 planleggingsdager, da er barnehagen stengt. Når disse dagene avholdes ligger på hjemmesiden, og vil variere noe fra år til år.

**Informasjon:**

Dette er et informasjonshefte med praktisk og nyttig informasjon. På høsten vil det publiseres en årsplan som inneholder vårer arbeidsmetoder, verdier, mål med arbeidet og tanker rundt vår barnehagedrift med utgangspunkt i barnehageloven og rammeplan for barnehage. Her vil vi presentere årets satsningsområder og litt om årets aktiviteter og tema. I tillegg vil det komme månedsplaner fra hver avdeling, samt evaluering av gjennomførte aktiviteter. Denne informasjonen vil være tilgjengelig på våre nettsider. Den viktigste informasjoner er den daglig kontakt ved hente -og bringesituasjoner. Vi har i tillegg foreldresamtaler og foreldremøter i løpet av året, og eller ved behov.

**Oppsigelse av barnehageplassen.**

Det er 1 måneds oppsigelse av barnehageplassen. Oppsigelsen skal skje via kommunens søkeportal og foreligge før den 1. i måneden. Ved oppsigelse etter 1. mai må det som hovedregel likevel betales ut barnehageåret, dvs 31.07.   
Endring av plass-størrelse skal skje skriftlig på kommunenes nettside. Det trengs ikke søkes om plass for hvert år.

**Kosthold og kostpenger**

Månedspris for mat er: 330,- for 100% plass, og faktureres sammen med foreldrebetaling.   
Dette dekker drikke til alle måltider, lunsj og fruktmåltid. Det betales for 11 måneder, og juli er betalingsfri måned. Vi er en matpakkefri barnehage og har smøremåltider hver dag.

Vi har som målsetning å gi barna et variert og sunt kosthold, og i utgangspunktet ønsker vi at barna skal ta del i matlagingen og lære om kosthold og tradisjoner.

Vi streber etter å skaffe den spesialkost/ allergimat/ barnemat/grøt det enkelte barn trenger, dersom dette behovet kan dokumenteres.

**Når barn er syke.**

Ved sykdom skal barnet være hjemme fra barnehagen. Barn som er i barnehagen, skal være friske nok til å være ute å leke seg.   
Ved omgangssyke (oppkast og diare) skal barnet holdes hjemme i 48 timer etter at symptomene er borte. Andre typiske barnesykdommer/helseplager er hodelus, ørebetennelse, brennkopper, vannkopper, 4.barnesykdom og munn-hånd- og fotsyke.   
Det viktigste er at barnet blir vurdert ut fra sin allmenntilstand og den smittefare barnet kan skape.

**Allmenntilstand**

Mange ganger kan et barn være aktivt hjemme, men orker allikevel ikke å være med

i leken i barnehagen.

* Barn med feber skal ikke være i barnehagen og bør som regel være feberfri i

1 døgn før de er i barnehagen igjen. Hvor lenge barnet skal være hjemme

vurderes i forhold til hver enkelt sykdom og barnets allmenntilstand.

* Ved infeksjoner trenger barnet tilstrekkelig hvile og ro lenge nok for å øke

kroppens evne til å helbrede seg selv. Barn kan ikke ”tvinges” til hvile og ro,

men ”arbeidsdagen” i barnehagen gir definitivt ikke mulighet for hvile og ro.

* Vurdering av allmenntilstand omfatter sammenlikning av barnets aktivitetsnivå,

trivsel, kontaktbehov, inntak av mat og drikke og søvn i forhold til normaltilstand.

Det er veldig bra om dere kan gi avdelingen beskjed dersom barnet er sykt, eller ikke kommer i barnehagen en dag. Dette for at vi skal kunne utnytte tiden til det beste for barna, og for at en venn skal slippe å bruke tid på å vente på om barnet kommer eller ikke. Fravær kan også logges via vår hjemmeside.

**Medisinering.**

Er et barn avhengig av medisiner den tiden de er i barnehagen skal det fylles ut et legemiddelskjema og personalet skal få en opplæring slik at medisineringen og oppbevaring blir riktig.

**Sol og solskjerming**

Det er ønskelig at barnet ditt smøres med solkrem før dere kommer til barnehagen. Dette er et tidkrevende arbeid som vi ønsker å redusere omfanget av, da vi haller vil bruke tiden på samvær og leik. Vi smører selvfølgelig ved behov utover dagen.   
Det kan fort bli mye sol for små barn, og det gjøres vurderinger ang soleksponering. Ta gjerne med solskjerming i form av solhatt/caps og solbriller – merket med barnets navn.

**Taushetsplikt, opplysningsplikt og politiattest**

Alle i personalgruppen er pålagt taushetsplikt, også vikarer. Det vil si at alt personalet får vite av faglig og privat karakter ikke skal komme uvedkommende for øre. Vi oppfordrer også dere foreldre til å tenke igjennom hvordan barnehagen, personalet og ikke minst enkeltbarn blir omtalt utenfor barnehagen. Alle som jobber i vår barnehage har godkjent politiattest.   
Personalet har opplysningsplikt til barnevernet om de mener barn ikke får den omsorgen de skal ha, mistanke om at de blir utsatt for vold og/eller seksuelle overgrep.

**Betaling.**

Pris for full plass er fra høsten 2024 redusert til kroner 1.500,- og her tilkommer det kr 330 i kostpenger. Det gis søskenmoderasjon. Familier med lav inntekt kan søke kommunen om redusert foreldrebetaling.   
Barnehagen tilbyr fra aug 2024 kun 100% plass. De som i dag står på 80% blir også belastet fullpris. Se link: https://www.naroysund.kommune.no/tjenester/skole-og-barnehage/barnehage/satser-betaling-og-opptak/

**Forsikring.**

Barna i vår barnehage er forsikret gjennom Gjensidige barneforsikring. Denne ulykkesforsikringen gjelder hele døgnet. Les mere på nettsiden.

**Overgang mellom barnehage og skole.**

Det er utarbeidet en plan for samarbeidet mellom barnehagen og skolen. Det er fagmøter mellom personalet i barnehagen og i skolen. Det settes opp besøk til skolen hver vår.

**Samarbeidspartnere.**

Vi har til enhver tid mange samarbeidspartnere både med enkeltbarn, barnegrupper og for personalet. Vi kan nevne skolen og andre barnehager, PPT og logoped, barnevern, NAV, helsestasjoner, andre spesialetater som Bufetat og HABU, ulike utdanningsinstitusjoner, fagsenter, politi, brannvesen og ikke minst fagseksjon barnehage i kommunen.

**Dagsrytme:**

Vi ønsker å ha en god, men også fri dagsrytme. Rammene skal skape trygghet og forutsigbarhet for barn og voksne. Den skal gi rom for fleksibilitet og spontanitet, og vi skal ta barnas innspill på alvor. Vi ønsker en hverdag uten for mye stress og mas, der leken skal stå i fokus. Vi skal ivareta det enkelte barn sitt fysiske og sosiale behov.

|  |  |
| --- | --- |
| Klokken  (Alle klokkslett er ca) | Dagsrytme Ottersøy barnehage |
| 07.00 | Barnehagen åpner |
| 07.00-07.30 | Frokost for de som kommer tidlig |
| 08.30 | Frokost |
| 09.00 | Inne-/Uteleik |
| 10.45 | Fruktmåltid for de minste |
| 11.00-13.00 | Sovetid |
| 12.00-13.00 | Lunsj (Varierer litt på småbarn i forhold til hvor lenge barna sover) |
| 14.00 | Inne-/Uteleik (fruktmåltid for de største ca. 14.30) |
| 16.30 | Barnehagen stenger |

Disse tidene er omtrentlig og avhenger av årstid/vær, barnas dagsform, gruppeinndelinger, turer, hvilke aktivitet som skjer og møtevirksomhet.

**De minste barna har egen plan over dagsrytmen:**

Faste rutiner er med på å skape oversikt og trygghet for små barn. Dette vil ikke si at dagsrytmen er helt fastspikra, men den er en rettesnor som er tilpassa småbarns primærbehov for mat, søvn og aktivitet. Vi tar selvsagt hensyn til barn som har behov for både mat og søvn utenom de faste tidene. Reine og tørre bleier etter hvert som behovet melder seg er også selvsagt. Omsorg, læring og nær voksenkontakt er tre sentrale stikkord for disse rutinene, som gjentar seg dag etter dag. Vi legger vekt på å sette av god tid til de ulike hverdagsaktivitetene og legger til rette for at barna, ut fra alder og modning skal få prøve å mestre mest mulig selv. For de aller minste vil det si at de f.eks. øver på å holde koppen og skeia selv og etter hvert som de blir eldre og mer selvstendige mestrer de også å spise selv, kle på seg, hente fram leker, vaske hender, gå på do, hjelpe andre og liknende.

Når barn opplever mestring på ett område, øker motivasjonen for nye utfordringer på andre områder. Å mestre er å få følelsen av å få til noe. Målet er at barnet skal få et positivt selvbilde og en god følelse av selvstendighet.

|  |  |  |  |
| --- | --- | --- | --- |
| Klokkeslett: | Hva skjer | Hvordan | Hvorfor |
| 07.00 - | |  | | --- | | Barnehagen åpner Vi tar imot barna. | | - Vi låser opp dørene og gjør klart til en ny dag i barnehagen.  - Vi tar imot barna inne på avdelingen.  - vi sier «Godmorgen».  - Tar imot informasjon fra foreldre. | - For at barn og voksne skal føle seg velkommen i barnehagen.  - Da det kun er en voksen på avd., har vi ikke mulighet til å ta imot i garderoben.  - Vi får en god start på dagen og kan utveksle informasjon. |
| 07.00-08.30  08.20 | Lek  Vi vasker hender før frokost. | - lek inne på avdelingen.  - vaske hender med såpe og vann på badet. | - Ved å leke sammen blir man en del av fellesskapet.  - hygiene |
| 08.30-09.00 | Frokost.  Mandager er det havregrynsgrøt til frokost. | - Barna får frokost på avdelingen, enten påsmurte brødskiver eller havregrynsgrøt.  - Melk og vann tilbys.  - Vi synger matsang før vi spiser. | - En fin fellesstund som stimulerer fellesskapsfølelsen.  - Språkstimulering.  - Vi lærer oss å smake.  - Vi øver oss med skje. |
| 09.00 – 10.00 | Lek  Bleieskift.  Sovetid for noen. | - Vi steller barna.  - Språkstimulering ved bleieskift. Sang og regler. | - Språkstimulering.  - Omsorg mellom barn og voksne.  - Vi oppmuntrer barna til å trene på å sitte på potte/do |
| 10.00 – 10.45 | Utelek/planlagt aktivitet | - Vi går ut i barnehagen eller i nærområdet.  - Planlagte aktiviteter på gruppedager. | Frisk luft gir friske barn.  - Stimulerer motorikken.  - For planlagt aktivitet: Se ukerytme og månedsplan. |
| 10.45 | Fruktmåltid før soving.  Vann blir servert. | Vi serverer et fruktmåltid, da ofte banan før barna legger seg for dupp.  Barna drikker vann før dupp. | - Det er sunt med frukt og grønnsaker.  - Gir ny energi til videre lek resten av dagen.  - Godt med litt påfyll før dupp. |
| 11.00 | Hviletid. | Vi legger barna ute i vognen sin.  - De barna som er våkne får leke på avd./ aktiviteter ved bordene | Små barn har behov for å hvile, uthvilte barn gir glade barn.  - Viktig å roe ned i en travel hverdag. |
| 13.00 | Lunsj | - Barna får lunsj på avdelingen, påsmurte brødskiver.  - Melk og vann tilbys. | - En fin fellesstund som stimulerer fellesskapsfølelsen.  - Språkstimulering.  - Vi lærer oss å smake.  - Vi øver oss med skje. |
| 13.30 - | Bleieskift.  Lek inne eller ute. | - Vi steller barna.  - Språkstimulering ved bleieskift. Sang og regler. | - Språkstimulering.  - Omsorg mellom barn og voksne.  - Vi oppmuntrer barna til å trene på å sitte på potte/do |
| 14.30- | Lek og bordaktiviteter.  Utelek/ innelek/  deler oss i grupper | - Om været er ok vil vi være ute også på ettermiddagen.  - Inne om ettermiddagen er det ofte greit å dele barna i grupper, og bruke flere av rommene i barnehagen. | - Oppmuntrer til å utvikle vennskap  - Stimulerer motorikken.  - Fint å være i mindre grupper, roligere avslutning på dagen. |
| 16.30 | Barnehagen stenger. | -Vi sier ha’de til barna.  -Gir informasjon til foreldre om dagen til barnet. | |  | | --- | | Utveksler informasjon og gir dere som foreldre et innblikk i hverdagen til barna. | |

**Månedsplaner.**

Det blir lagt ut månedsplaner med informasjon om det som skal skje kommende måned, samt en evaluering av måneden som har gått. Denne informasjonen legges ut på hjemmesida/appen Kidplan. Vi setter av mye tid til lek og spontan aktivitet ut fra her og nå perspektivet. Samlinger, aktiviteter, gruppeinndelinger og tema vil komme fram av planen. I tillegg har vi noen faste aktiviteter som gjelder kun skolestartere og/eller andre særgrupper som ikke nødvendigvis kommer fram av planen.

**Bringing og henting.**

* Dere skal alltid ha kontakt med barnet når dere drar fra barnehagen. Gi barnet beskjed om at dere dra. Dette er en erfaring barnet trenger for å bli kjent med rutinene. Er dere usikre i avleveringen vil barnet merke det, og selv bli usikker. Når dere har sagt «ha-det» må dere gå for ikke å skape usikkerhet.
* Gi alltid beskjed når barnet kommer i barnehagen og når det blir hentet. Personalet streber etter å møte dere i garderoben. Om det ikke skjer, følg barnet inn på avdelingen og ta kontakt med personalet, og dere blir tatt imot.
* Dere vil fylle ut et skjema over hvem som kan hente deres barn i barnehagen. Gi beskjed om andre skal hente barnet.
* Ring, send sms eller bruk fraværsregistrering i appen dersom barnet ikke kommer i barnehagen pga fri, sykdom eller annet. Gi gjerne beskjed dagen før.
* Foreldre og personalet utveksler informasjon om barnet i møte om morgen og ettermiddag. Fortell oss gjerne hva barnet har opplevd og hvilke ting som opptar dem akkurat nå. At vi kjenner til barnets hjemmesituasjon gjør oss i stand til lettere å forstå barnet og oppnå en god samtale.
* Barn skal kun gå gjennom porten sammen med en voksen.
* Lukk alltid porten, med begge låsene.
* Vær forsiktig på parkeringsplassen. Parker ikke rett foran porten.
* Alle må vaske sine hender når de kommer om morgenen.
* Les informasjon og planer så dere og barnet møter forberedt til en ny barnehagedag.
* På starten og slutten av dagen kan det være at en ansatt fra annen avdeling har ansvar for ditt barn.

**Annen informasjon:**

* Bursdagsfeiring:   
  Alle barna vil bli satt ekstra pris på når de har bursdag. Vi henger opp flagg og ballong for bursdagsbarnet. Alle får bursdagskroner, vi synger bursdagssang og gjør litt stas på barnet.   
  Skal barnet be andre barn fra barnehagen kan dette gjøres dersom alle barn i et system blir invitert. F.eks. alle som er like gamle på avdelingen. Da kan vi henge ut invitasjon i konvolutt med foreldres navn på i garderoben. Tenk over at dere ikke utelater noen barn. Navn til andre foreldre på avdelingen finner dere på nettsiden. (Barn på andre avdelinger går via styrer)
* Nettsider:   
  Når dere begynner på barnehagen vil dere får passord til våre nettsider. Her blir det lagt ut bilder, planer, evalueringer og aktuell informasjon. Bruk gjerne bildene sammen med barnet slik at barnet kan fortelle dere hva de har gjort på i barnehagen, og hvem de leker med. Det er lettere for barnet å huske hva h\*n har brukt dagen på ved å se bilder sammen.

Barnelogg:

* Vi bruker PBL sin barnelogg for registrering av barnas oppmøte og ved telling av barn (derfor har personalet barnehagen mobil/nettbrett lett tilgjengelig).
* Vi har et velfungerende HMS system med beredskapskort, med rutiner, med avviksregistrering og med ulike sjekklister som vi bruker daglig og ved behov for å gjøre barnehagen sikrest mulig for ditt barn og for personalet.

Vogn:

* Barnet må ha med egen vogn som barnet kan sove i når det er i barnehagen. Merk vogna og sovetøy med barnets navn. I vogna må det være sovepose/dyne/pledd, myggnetting, regntrekk, og seler. Vi har opplevd at barna kommer seg ut av integrerte vognseler, og anbefaler derfor at **dere tar med løse seler** som vi fester i vognen eller festestropp for integrerte seler. Setter også pris på om selen også har en «selesamler» på brystet, den gjør det vanskeligere for barnet å sno seg ut av selen.

**HUSKELISTE**

Klær og merking

• Vi minner om at alle klær, sko og utstyr må merkes med barnets navn. Dette for å unngå at klær blir borte og for å lette personalet sitt arbeid.

• Se over om barnet har alt det trenger til en dag i barnehagen. Alle barn trenger minst ett sett med skifteklær. Husk været skifter ofte, så ha klær til allslags vær liggende.

• Husk strikk under foten på regnklær/dresser. Det er ubehagelig med busksebein som sklir opp, og et blir fort vått ved nedbør.

• Ta med klær til vask ved behov og rydd barnets plass til helgen sånn at renholder kan få vaske skikkelig.

• Dere må selv ta med bleier og spesielle salver/kremer. Personalet vil gi informasjon om det er noe som mangler og om det er tomt for bleier.

• Ta med kosedyr og smokk for de som trenger det til soving/hviling. Det er godt for barnet og ha noe eget som er kjent og trygt.

• Barnehagen har mange leker, så ta ikke med egne leker. Det kan være vanskelig for barnet å dele private leker og ting kan bli ødelagt, noe barnehagen ikke tar ansvar for.   
Ski og sykler kan tas med når det er aktuelt.

• NB: Vi ønsker klær uten snorer. Dette er pga kvelningsfare.

• Vi tørker minst mulig klær i barnehage både pga hygiene, strømsparing og arbeidsmengde, slik at dere må ta ansvar for våte klær. Våre garderober er ikke egnet for tørking av klær.

**Tradisjoner i barnehagen:**

* Forut. Vi vil i løpet av høsten holde an aksjonsdag for Forut, her er det mulighet for å treffe andre familier over en kaffekopp og se/kjøpe barneprodukter til inntekt for Forut.
* Lucia-dag. Skoleklubben går i tog og serverer lussekatter til de andre barna i barnehagen.
* Nissefest med julegrøt.
* Samenes dag 6. februar.
* Karneval
* Påskelunsj
* 17.mai feiring på forskudd. Vi øver på å gå i tog, arrangerer leker og spiser pølse med brød.
* Dugnad
* Sommerfest

Vi i barnehagen prøver å imøtekomme dere alle etter beste evne. Er det noe dere vil ta opp og ikke er fornøyd med, setter vi pris på at dere kommer til oss med problemene. Det er da vi kan gjøre noe med dem. Et godt samarbeid er viktig for at ditt barn skal ha en best mulig hverdag, bli forstått og kunne leke og lære.

VELKOMMEN TIL OSS I OTTERSØY BARNEHAGE – vi gleder oss 💚

Bruk vår hjemmeside. www.ottersoy.barnehage.no